
	Παρουσίαση της ποιητικής συλλογής

Ο κύριος ιππόκαμπος
της Μαρίνας Αρμεύτη

στο Σπίτι της Κύπρου

Τη Δευτέρα 25 Ιουνίου 2018, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, πραγματοποιήθηκε στο Σπίτι της Κύπρου, η παρουσίαση της ποιητικής συλλογή,  «Ο κύριος ιππόκαμπος» της Μαρίνας Αρμεύτη, που κυκλοφορεί από τις Εκδόσεις Φίλντισι.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκόμενους και έκανε μια σύντομη αναφορά στην πορεία και το έργο της Μαρίνας Αρμεύτη.


Στη συνέχεια η Κατερίνα Αγγελάκη Ρουκ και η Λίνα Νικολακοπούλου συνομίλησαν με την Μαρίνα Αρμεύτη και μοιράστηκαν με το ακροατήριο τις απόψεις τους για την περιπέτεια της ποιητικής δημιουργίας και έκφρασης.
Τη συζήτηση συντόνισε η Λίνα Νικολακοπούλου η οποία με τις ερωτήσεις της προέτρεψε τις δύο ποιήτριες να συζητήσουν μαζί της για ζητήματα που αφορούν στην ποίηση και τη διαδικασία της γραφής, με αφορμή τα ποιήματα της παρουσιαζόμενης συλλογής.

Η Μαρίνα Αρμεύτη εξήγησε πώς προσλαμβάνει και μετουσιώνει μέσω του ποιητικού λόγου, συναισθήματα, βιώματα και γεγονότα και ακόμη από που αντλεί την έμπνευσή της, επισημαίνοντας ότι «πολλά ποιήματα της συλλογής παραπέμπουν στην αγωνία της μνήμης, να κρατήσουμε αυτά που μένουν ζωντανά από τις μικρές ή τις μεγάλες μα στιγμές».
Παραπέμποντας στους στίχους της συλλογής, «ο ουρανός και τα σύννεφα είναι οι γνώριμοι δρόμοι μας» και «η Πηνελόπη ήταν πιστή μόνο στην προσμονή», η κορυφαία ποιήτρια Κατερίνα Αγγελάκη Ρούκ επεσήμανε ότι «έχει κανείς την αίσθηση ότι το πραγματικό περιγράφεται με φανταστικούς όρους και το φανταστικό με πραγματικούς», τονίζοντας ότι είναι ένα πολύ σημαντικό στοιχείο της ποιητικής γραφής της νέας δημιουργού.
Η ηθοποιός Μάνια Παπαδημητρίου διάβασε με συγκλονιστικό τρόπο ποιήματα από τη συλλογή.
Η εκδήλωση πραγματοποιήθηκε με τη στήριξη  των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

